آوروپا بیرلیگی روسیایا قارشی تطبیق ائتدیگی اقتصادی تحریم لرین مدتینی 6 آی داها اوزادیلماسینا قرار وئریب.
آوروپا شوراسی‌نین یایدیغی معلوماتا گؤره، روسیا اقتصادیاتینی هدف آلان تحریم لر 31 ژانویه 2023-جو ایله قدر اوزادیلیب.
روسیانین اوکراینادا ثابت‌لیگی پوزدوغونا اساس‌لانا‌راق تطبیق ائدیلن اقتصادی سانکسیا‌لارین ایلک دفعه 2014-جو ایلده باشلادیغی خاطیرلادیلان آچیقلامادا روسیانین اوکراینایا هوجومو ایله فوریه آییندان اعتباراً بو تحریم لرین احاته دایره‌سی‌نین گئنیشلندیگی بیلدیریلیب.
تحریم لر آرتیق مالیه، انرژی، صنایع، نقلیات، تکنولوژی و لوکس مال‌لار دا داخیل اولماقلا، گئنیش بیر ساحه‌یه یاییلیب.
خاطیرلاداق کی، اوکراینا-روسیا محاربه‌سی باشلایان‌دان آوروپا بیرلیگی روسیایا قارشی 7 تحریم پاکتی حیاتا کئچیریب. بو چرچیوه‌ده روسیا‌دان قیزیل، نفت و کؤمور وارداتینا قاداغا قویولوب، بیر چوخ روسیا بانکی اولوسلار آراسی اؤدنیش سیستمی سوئیفتدن چیخاریلیب.
